Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2001/C 354/05)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

ANSØGNING OM REGISTRERING: ARTIKEL 5

BOB (x) BGB ( )

Nationalt sagsnummer: -

1. Medlemsstatens ansvarlige myndighed Navn: Institut national des appellations d'origine

Adresse: 138, Champs-Elysées, F-75008 Paris

Tlf.: (33) 153 89 80 00

Fax: (33) 142 25 57 97.

2. Ansøgende sammenslutning 2.1. Navn: Syndicat du Piment d'Espelette

2.2. Adresse: Mairie, F-64250 Espelette

2.3. Sammensætning: producent/forarbejdningsvirksomhed.

3. Produktets art: Grøntsag - Kategori 1-8.

4. Varespecifikation (sammenfatning af betingelserne i artikel 4, stk. 2)

4.1. Navn: Piment d'Espelette eller Piment d'Espelette-Ezpeletako Biperra

4.2. Beskrivelse: Peberfrugter fra Espelette er kendetegnet ved en intens duft, som domineres af en frugtagtig og ristet aroma, der er forbundet med en kraftig, men ikke overdreven smag. De modne frugter er røde og fås i tre former:

- hele friske frugter. Frugten har overhovedet ingen grønfarvning, formen er regelmæssig og konisk, længden er på mellem 7 og 14 cm, uden stilk

- i strenge: to, tre eller fire frugter bindes sammen og samles i strenge, farven er rød, formen er regelmæssig eller konisk, længden er på mellem 7 og 14 cm. En streng består af 20, 30, 40, 60, 80 eller 100 frugter af ensartet størrelse

- i pulverform: pulveret fremstilles ved formaling af frugter fra samme bedrift. Frugterne formales efter modning og tørring i ovn. Pulver af peberfrugter fra Espelette har en orange eller orangerød farve.

4.3. Geografisk område: Det geografiske område for produktion, forarbejdning og emballering omfatter ti kommuner i departementet Pyrénées-Atlantiques: Larressore og Souraïde (begge kommuner i fuld udstrækning) og Aïnhoa, Cambo-les-Bains, Espelette, Halsou, Itxassou, Jatxou, Saint-Pée-sur-Nivelle og Ustaritz (for en del af kommunernes område).

4.4. Bevis for oprindelse: Peberfrugten nåede frem til Espelette-egnen i det 16. århundrede. Den kom som majs fra Spanien til provinsen Labourd gennem Nive-dalen. I det 17. århundrede afløste den fordelagtigt sort peber til krydring og konservering af kød. I 1745 anføres det i præsten Manuel de Larramendis baskiske leksikon, at peberfrugterne fra Espelette anvendes som krydderi. Frugterne dyrkes af kvinder, der især anvender dem i egen husholdning, men de sælges også til kødvareproducenter og de mange kroejere i Espelette, efter at Louis XV havde givet tilladelse til at drive handel.

På trods af de store ændringer i landdistrikterne i det 19. og 20. århundrede er dyrkningen af peberfrugter fra Espelette blevet videreført med direkte tilknytning til den lokale gastronomi og egnens karakteristiske identitet. Peberdyrkningen giver mulighed for at bevare en alsidig landbrugsproduktion. Tørring af peberfrugter på husfacaderne i efteråret udgør et markant træk af egnens kultur.

Peberfrugter fra Espelette eller Ezpeletako Biperra, hele friske, i strenge eller i pulverform, må kun sælges efter en godkendelsesprocedure, der omfatter sensoriske undersøgelser. Der udstedes et godkendelsescertifikat for peberfrugter, hele friske, i strenge eller i pulverform.

Frugterne forsynes med en særlig oprindelsesmærkning inden forsendelse. For pulver angives høståret.

4.5. Fremstillingsmetode: Peberfrugterne skal være dyrket, forarbejdet og emballeret i det geografiske område. De skal være høstet på identificerede marker i produktionsområdet. De skal være af arten Capsicum annuum L. (sorten Gorria), eller de skal svare til sortsbeskrivelsen. Producenterne kan benytte frø fra egen bedrift.

Frøene sås på friland mellem 1. april og 15. juli. Dyrkning i væksthus er forbudt. Afstand mellem rækkerne skal være mindst 60 cm. Plantetætheden ligger på mellem 10 000 og 30 000 planter/ha ved enkeltplantning og 60 000 planter/ha ved dobbeltplantning. Der må kun anvendes organisk gødning af landbrugsoprindelse. Vanding er forbudt uden for udpriklingsperioden, medmindre der gives tilladelse på grund af vedvarende tørke. Beskyttelse mod frost er tilladt fra 1. april til 31. maj og i dyrkningsperiodens slutning fra den 25. oktober. Brug af afløvningsmiddel er forbudt.

Peberfrugterne håndplukkes over en længere periode. Kun frugter, hvor mindst 80 % af overfladen er rød, må plukkes. Det maksimale årlige udbytte er på 1 kg friske frugter pr. plante og højst 30 tons friske frugter pr. ha.

Frugterne sorteres manuelt af producenten senest 48 timer efter plukning. De sorteres og forsendes enten friske, bundet i strenge eller til modning med henblik på formaling til pulver. Det er forbudt at oplagre frugterne i kølerum. Peberfrugter, der skal forarbejdes til pulver, sorteres og modner i mindst 15 dage på et varmt og ventileret sted, som muliggør naturlig tørring. Derefter tørrer peberfrugterne nogle timer i en ovn, og de formales. Frugter, der formales til pulver, skal stamme fra samme bedrift. Formaling af frugter til pulver skal finde sted senest den 30. marts efter høsten. Det er forbudt at blande pulvere fra to høstår.

4.6. Tilknytning: Peberfrugter fra Espelette er i dag de eneste peberfrugter, der anvendes som krydderi og er produceret i Frankrig. Den tropiske oprindelse af arten Capsicum annuum L. indebærer, at den kun egner sig til dyrkning og forarbejdning til krydderi på franske breddegrader under for meget særlige dyrkningsforhold og for en særlig egnet sort.

Tilførslen af vand skal være særlig rigelig og regelmæssig, og planten tåler hverken for meget eller for lidt vand.

Planten begynder først at udvikle sig ved en jordtemperatur på over 12 °C og vokser hurtigst, når gennemsnitstemperatur når op på 20 °C med små forskelle mellem dag og nat.

Espelette-egnen er kendetegnet ved særlige klimaforhold, der skyldes de herskende, fugtige havluftstrømme fra vest og nordvest og manglen på højdedrag mellem havet og egnen og forekomsten af højdedrag mod syd og øst. Pyrenæerne danner i dette område et kæmpemæssigt amfiteater rettet mod nordvest. Denne beliggenhed medfører nedbør i store og regelmæssige mængder i peberfrugternes vækstperiode og reducerer forskellen mellem dag- og nattemperaturer.

Klimaet i området opfylder derved i en for disse breddegrader enestående kombination de temperatur- og fugtighedskrav, som er nødvendige for, at planten kan gro og forvandles til krydderi.

Den lokale sortstype er et direkte resultat af de lokale producenters observationer og kundskaber. Den er et udtryk for det forhold, som producenterne har bevaret over for miljøet, og den er særligt velegnet til egnens vejrforhold. Mænd og kvinder har over århundreder kunnet bevare sortstypen og traditionelle metoder for dyrkning, tørring og bearbejdning, så dette produkt har kunnet bevare sin originale karakter. Den særlige karakter af peberfrugter fra Espelette skyldes, at de er perfekt tilpasset de lokale forhold.

4.7. Kontrolstrukturer: - INAO, 138, avenue des Champs-Élysées, F-75008 Paris

- DGCCRF, 59, boulevard V. Auriol, F-75703 Paris Cedex 13.

4.8. Mærkning: Peberfrugter med den kontrollerede oprindelsesbetegnelse "Piment d'Espelette" eller "Piment d'Espelette - Ezpeletako Biperra" skal være forsynet med angivelsen "Piment d'Espelette" eller "Piment d'Espelette - Ezpeletako Biperra", idet der anvendes bogstaver af en størrelse, som er mindst 1,3 gange større end de største andre bogstaver på etiketten, samt angivelsen "Appellation d'Origine Contrôlée" eller "AOC." umiddelbart før eller efter betegnelsen uden andre angivelser imellem. Der anvendes en særlig mærkning, hvor betegnelsen ledsager produktet fra forsendelsen. For pulver angives desuden høståret.

4.9. Krav i nationale bestemmelser: Dekret om den kontrollerede betegnelse "Piment d'Espelette" eller "Piment d'Espelette - Ezpeletako Biperra".

EF-Nr.: G/FR/00131/2000.05.18.

Dato for den fuldstændige ansøgning: 15. maj 2001.